<classify> MAOFISA wa Mamlamka ya Mapato Tanzania TRA watano, madaktari wanne, wahadhiri wawili na wanachama wa Chama Cha Mapinduzi CCM wawili wote kutokea Ilala, Dar es Salaam, wamefi kishwa mahakamani kwa tuhuma za rushwa.Watu hao na mtumishi mmoja wa Mahakama, mfanyakazi wa Wakala wa Barabara NchiniTanroads na Ofisa anayeshughulikiwa elimu ya msingi, wamefikishwa mahakamani na Taasisi ya Kuzuia na Kupambana na RushwaTakukuru Mkoa wa Ilala. Kamanda wa Takukuru Mkoa wa Ilala, Christopher Myava alisema hayo jana alipozungumza na waandishi wa habari.Kuhusu maofisa wa TRA waliokamatwa, alifafanua kuwa maofisa hao walikuwa wakijihusisha na udanganyifu wa viwango halisi vya kodi, ambavyo mdaiwa wa kodi alikuwa akipaswa kulipa. Walikuwa wakipokea rushwa na kisha kushusha kiwango halisi cha kodi kinachotakiwa kulipwa. Wengine walikuwa wakiwatisha wafanyabiashara wa Kariakoo wanapowabaini kuuza bidhaa na kutoa risiti za uongo zisizoendana na bei halisi.Maofisa hao wa TRA walikuwa wakichukua rushwa, badala ya kuwachukulia hatua stahiki wakwepa kodi waliowabaini. Kuhusu wahadhiri, Kamanda Myava alisema mhadhiri mmoja kati ya watatu waliokamatwa, alikuwa akichukua fedha kwa wanafunzi kwa lengo la kuwaongezea viwango vya ufahulu katika mitihani yao yaani GPA.Alisema baada ya ofisi yake kupatiwa taarifa kutoka kwa baadhi ya wanafunzi, waliweka mtego uliobaini na kuwa na vielelezo, vinavyoonesha kuwa mhadhiri huyo alilishalipwa Sh 60,000 kutoka kwa wanafunzi hao.Alisema madaktari waliokamatwa ni wa Hospitali ya Wilaya ya Ila ya Amana na Hospitali ya Wilaya ya Kinondoni ya Mwananyamala, ambao walikuwa na tabia za kuomba rushwa ili watoe huduma ya tiba kwa wananchi.Alibainisha pia kuwa Takukuru Ilala inawashikilia viongozi sita wa Chama cha Ushirika kwa kosa la kusababisha upotevu wa Sh bilioni 1.6 na uchunguzi ukikamilika watafikishwa mahakamani.Pia alibainisha kuwa watu wawili wa serikali ya mtaa, wanashikiliwa kwa kosa la wizi wa Sh milioni 120 ya ujenzi wa zahanati. Watu hao walidanganya matumizi ya fedha hizo. Kamanda Myava alibainisha kuwa ofisi yake inaendelea na uchunguzi wa kesi mbalimballi za ubadhirifu wa miradi ya viwanja, vyama vya ushirika na kukopa SACCOS za mashirika ya umma.Aliongeza kuwa pia wanaendelea na uchunguzi wa miradi ya maji ya Kipera na Kitunda, hasa ujenzi wa matangi na mabomba ya maji katika maeneo hayo.  <topic>: KITAIFA 